२०२५ आयसीसी चॅम्पियन्स चषक अंतिम सामना

**२०२५ आयसीसी चॅम्पियन्स चषक स्पर्धेचा अंतिम सामना** हा ९ मार्च २०२५ रोजी दुबई आंतरराष्ट्रीय क्रिकेट स्टेडियमवर २०२५ आयसीसी चॅम्पियन्स चषक स्पर्धेचा विजेता निश्चित करण्यासाठी खेळला गेलेला आंतरराष्ट्रीय एकदिवसीय क्रिकेट सामना होता. हा सामना भारत आणि न्यू झीलंड या संघांदरम्यान खेळला गेला. २००० साली खेळविल्या गेलेल्या अंतिम सामन्यानंतर भारत आणि न्यू झीलंड एकमेकांविरुद्ध चॅम्पियन्स चषक स्पर्धेचा अंतिम सामना खेळण्याची ही दुसरी वेळ होती.

न्यू झीलंडने नाणेफेक जिंकून प्रथम फलंदाजी करण्याचा निर्णय घेतला आणि ७ बाद २५१ धावा केल्या. दुसऱ्या डावात, भारताने ६ गड्यांच्या मोबदल्यात २५४ धावा केल्या आणि ४ गडी राखून विजय मिळवत आयसीसी चॅम्पियन्स चषक स्पर्धेचे तिसरे विजेतेपद पटकावले आणि त्याचबरोबर त्यांचे सर्व सामने जिंकून अपराजित राहत आयसीसी चॅम्पियन्स चषक जिंकणारा पहिला संघ बनला. रोहित शर्माला ८३ चेंडूत ७६ धावा केल्याबद्दल सामनावीर म्हणून निवडण्यात आले.
## पार्श्वभूमी 
२०२५ आयसीसी चॅम्पियन्स चषक ही आयसीसी चॅम्पियन्स चषक स्पर्धेची नववी आवृत्ती होती, जी आंतरराष्ट्रीय क्रिकेट समिती (ICC) द्वारे आयोजित केली जाणारी एकदिवसीय क्रिकेट स्पर्धा आहे. नोव्हेंबर २०२१ मध्ये २०२४-२०३१ आयसीसी पुरुष यजमान कालखंडाचा भाग म्हणून, आयसीसीने २०२५ चॅम्पियन्स चषक स्पर्धा पाकिस्तानमध्ये खेळवण्याची घोषणा केली.

१९ डिसेंबर २०२४ रोजी, भारतीय क्रिकेट नियामक मंडळ (BCCI) आणि पाकिस्तान क्रिकेट बोर्ड (PCB) यांच्यातील करारानंतर, आयसीसीने घोषणा केली की २०२४-२०२७ आयसीसी स्पर्धा कालखंडामध्ये भारत किंवा पाकिस्तानने आयोजित केलेल्या आयसीसी स्पर्धांमधील भारत आणि पाकिस्तान सामने तटस्थ ठिकाणी खेळवले जातील. २४ डिसेंबर २०२४ रोजी, आयसीसीने स्पर्धेचे वेळापत्रक जाहीर केले, ज्यामध्ये दुबई आंतरराष्ट्रीय क्रिकेट स्टेडियम स्पर्धेसाठी तटस्थ ठिकाण होते आणि अंतिम सामना ९ मार्च २०२५ रोजी होणार होता. आयसीसीने पुढे म्हटले आहे की, जर भारत अंतिम सामन्यासाठी पात्र ठरला तर तो दुबई आंतरराष्ट्रीय क्रिकेट स्टेडियमवर खेळेल, अन्यथा अंतिम सामना लाहोरच्या गद्दाफी स्टेडियमवर खेळला जाईल.

२०००, २००२, २०१३ आणि २०१७ नंतर भारतीय संघ पाचव्यांदा चॅम्पियन्स चषक अंतिम सामन्यामध्ये खेळला, तर २००० आणि २००९ नंतर न्यू झीलंडचा संघ तिसऱ्यांदा अंतिम सामन्यासाठी पात्र ठरला. या सामन्यापूर्वी, भारत आणि न्यू झीलंड चॅम्पियन्स चषक स्पर्धेमध्ये फक्त दोनदा एकमेकांविरुद्ध खेळले होते, दोन्ही संघांनी प्रत्येकी एक सामना जिंकला होता.
## अंतिम सामन्याचा मार्ग
### आढावा
* स्रोत: ईएसपीएन क्रिकइन्फो

### भारत 
पहिल्या सामन्यापासून ते उपांत्य फेरीपर्यंत भारतीय संघ अपराजित होता. त्यांनी चॅम्पियन्स चषक मोहिमेची सुरुवात बांगलादेशवर विजय मिळवून केली आणि त्यानंतर त्यांनी त्यांचा कट्टर प्रतिस्पर्धी पाकिस्तानचा पराभव केला. नंतर, त्यांनी न्यू झीलंडचा ४४ धावांनी पराभव केला आणि गट अ चा विजेता म्हणून गट फेरी पूर्ण केली. त्यानंतर त्यांनी उपांत्य फेरीत ऑस्ट्रेलियाचा पराभव करून २०००, २००२, २०१३ आणि २०१७ नंतर विक्रमी पाचव्यांदा चॅम्पियन्स ट्रॉफीच्या अंतिम फेरीत स्थान मिळवले.

### न्यू झीलंड  
न्यू झीलंडने चॅम्पियन्स ट्रॉफी मोहिमेची सुरुवात यजमान पाकिस्तानवर विजय मिळवून केली आणि त्यानंतर बांगलादेशला हरवले. तथापि, त्यांना शेवटच्या गट सामन्यात भारताकडून पराभव स्वीकारावा लागला आणि गट अ मध्ये संघ दुसऱ्या क्रमांकावर राहिला. नंतर, त्यांनी उपांत्य फेरीत दक्षिण आफ्रिकेला हरवून २००० आणि २००९ नंतर तिसऱ्यांदा चॅम्पियन्स ट्रॉफीच्या अंतिम फेरीत स्थान मिळवले.

## सामना 
### सामना अधिकारी 
६ मार्च २०२५ रोजी, आंतरराष्ट्रीय क्रिकेट समितीने (ICC) इंग्लंडचे रिचर्ड इलिंगवर्थ आणि ऑस्ट्रेलियाचे पॉल रायफेल यांना मैदानी पंच म्हणून नियुक्त केले, तसेच वेस्ट इंडीजचे जोएल विल्सन यांना तिसरे पंच म्हणून, श्रीलंकेचे कुमार धर्मसेना यांना राखीव पंच म्हणून आणि रंजन मदुगले यांना सामनाधिकारी म्हणून नियुक्त केले.

* **मैदानी पंच**: रिचर्ड इलिंगवर्थ (इं) आणि पॉल रायफेल (ऑ)
* **टीव्ही पंच**: जोएल विल्सन (वे)
* **राखीव पंच**: कुमार धर्मसेना (श्री)
* **सामनाधिकारी**: रंजन मदुगले (श्री)

### संघ आणि नाणेफेक 
न्यू झीलंडचा कर्णधार मिचेल सँटनरने नाणेफेक जिंकून फलंदाजीचा निर्णय घेतला. उपांत्य फेरी खेळणाऱ्या संघात भारतातर्फे कोणताही बदल केला गेला नव्हता, तर न्यू झीलंडने मॅट हेन्रीच्या जागी नेथन स्मिथला संघात स्थान दिले.

### न्यू झीलंडचा डाव  
न्यू झीलंडचे सलामीवीर विल यंग आणि रचिन रवींद्र यांनी ५७ धावांची भागीदारी करून चांगली सुरुवात केल्यानंतर वरुण चक्रवर्तीने ८ व्या षटकाच्या शेवटी यंगला बाद करून भागीदारी फोडली. नंतर, कुलदीप यादवने रवींद्र आणि केन विल्यमसन यांना पुढील षटकांमध्ये बाद केले आणि न्यू झीलंडची अवस्था ३ गाडी बाद ७५ अशी झाली. लवकरच, टॉम लॅथमलाही रवींद्र जाडेजाने स्वस्तात बाद केले. नंतर, डॅरिल मिचेलने १०१ चेंडूत ६३ धावा करून डाव स्थिर केला आणि त्यानतंर तो भारतीय कर्णधार रोहित शर्माच्या हाती झेलबाद झाला. न्यू झीलंडचा डाव काहीसा मंदावला पण मायकेल ब्रेसवेलच्या ४० चेंडूतील नाबाद ५३ धावा आणि ग्लेन फिलिप्सच्या ३४ धावांमुळे त्यांनी ७ गडी बाद २५१ धावा केल्या. यादव आणि चक्रवर्तीने प्रत्येकी २ बळी घेतले तर जडेजा आणि मोहम्मद शमीने प्रत्येकी १ बळी घेतला.

### भारताचा डाव 
५० षटकांत २५२ धावांचे लक्ष्य गाठताना, भारताने ४९ षटकांतच पाठलाग पूर्ण केला आणि ४ गडी राखून विजय मिळवला. सलामीवीर फलंदाज कर्णधार रोहित शर्मा आणि शुभमन गिल यांनी १०५ धावांची भागीदारी करत डावाची सुरुवात चांगली केली. त्यानंतर १९ व्या षटकात गिलला मिचेल सँटनरच्या गोलंदाजीवर ग्लेन फिलिप्सने ३१ धावांवर झेलबाद केले. गिलच्या विकेटनंतर मैदानात आलेल्या विराट कोहलीला मायकेल ब्रेसवेलने त्याला स्वस्तात बाद केले, त्याने दोन चेंडूंत एक धाव केली. त्यानंतर मधल्या फळीतील श्रेयस अय्यर आणि अक्षर पटेल यांनी नांगर टाकला. अय्यरने ६२ चेंडूंत ४८ धावा काढल्या आणि नंतर सँटनरने त्याला बाद केले, तर पटेलला ४० चेंडूंत २९ धावांवर ब्रेसवेलने बाद केले. ३३ चेंडूत नाबाद ३४ धावा करणाऱ्या केएल राहुलने हार्दिक पंड्याच्या साथीने भारताला विजय मिळवून दिला. हार्दिक पंड्याने काईल जेमीसनला विकेट देण्याआधी १८ चेंडूत १८ धावा केल्या. रवींद्र जाडेजाने ६ चेंडूत नाबाद ९ धावा करत एक षटक शिल्लक असताना विजयी धावा काढल्या.

### सामन्याचा तपशील 

;**१ला डाव**

**गडी बाद होण्याचा क्रम:** **१-५७** (विल यंग, ७.५ ष), **२-६९** (रचिन रवींद्र, १०.१ ष), **३-७५** (केन विल्यमसन, १२.२ ष), **४-१०८** (टॉम लॅथम, २३.२ ष), **५-१६५** (ग्लेन फिलिप्स, ३७.५ ष), **६-२११** (डॅरिल मिचेल, ४५.४ ष), **७-२३९** (मिचेल सँटनर, ४८.६ ष)

;**२रा डाव**

**गडी बाद होण्याचा क्रम:** **१-१०५** (शुभमन गिल, १८.४ ष), **२-१०६** (विराट कोहली, १९.१ ष), **३-१२२** (रोहित शर्मा, २६.१ ष), **४-१८३** (श्रेयस अय्यर, ३८.४ ष), **५-२०३** (अक्षर पटेल, ४१.३ ष), **६-२४१** (हार्दिक पंड्या, ४७.३ ष)

## संदर्भ आणि नोंदी
वर्ग:आयसीसी चॅम्पियन्स चषक
अंतिम सामना